KTU Vaižganto progimnazijos

Mokinių pasiekimų ir pažangos

vertinimo tvarkos aprašo

Priedas Nr. 1

**IX SKYRIUS**

 **NUOTOLINIO MOKYMO IR VERTINIMO TVARKA**

**Infrastruktūra**

Nuotoliniam ugdymui organizuoti naudojama mobilioji/judrioji įranga: nešiojamieji kompiuteriai, planšetės; galima naudotis ir išmaniaisiais telefonais, bet dėl mažo ekrano dirbti su jais ilgesnį laiką sunku ir nesaugu sveikatos požiūriu. Nuotoliniam mokymui mokykloje ir namuose užtikrinti privalo būti įrengtas pastovus interneto ryšys. Rekomenduojama naudotis laidiniu internetu.

Namuose interneto ryšiu turi pasirūpinti patys mokiniai ir jų tėvai. Turi būti užtikrintas pastovus ir kiek įmanoma greitesnis interneto ryšys.

**Virtualioji mokymosi aplinka ir įrankiai**

Dirbant nuotoliniu būdu naudojama Microsoft Office 365 TEAMS platforma siekiant užtikrinti mokinių socialinius poreikius bendrauti, palaikyti mokytojo ryšį su mokiniais žodžiu ir raštu. Ši aplinka yra mokymosi valdymo įrankis ir suteikia diskusijų forumo, vaizdo pamokų, bendravimo susirašinėjant, rašymo užduočių, pateikčių ir testų pateikimo galimybes.

Klasės ir namų darbų užduotys, lankomumas, įvertinimai, grįžtamasis ryšys žinutėmis, pastabomis, komentarais ar pagyrimais tėvams ir mokiniams pateikiami TAMO dienyne.

Papildomai elektroninės užduotys vertinant mokinių žinias gali būti pateikiamos [www.emapamokos.lt](http://www.emapamokos.lt) ir [www.eduka.lt](http://www.eduka.lt) portaluose. Šiose interneto svetainėse mokytojai ir mokiniai turi asmenines paskyras, mokytojas priskiria atlikti mokinių klasei ar mokiniams. Šiose aplinkose yra galimybė mokytojui diferencijuoti užduotis atsižvelgiant į mokinių gebėjimus.

Žinių patikrinimas gali būti vykdomas ir žaidybinėje protų mūšio interneto aplinkoje. Mokytojai gali naudotis įrankiais mokymo(si) medžiagai kurti (pavyzdžiui Kahoot, eTest, [Quizizz](https://quizizz.com/), Quizlet, Keynote, [Classcraft](https://www.classcraft.com/), Formative ir pan.) arba pasinaudoti jau sukurtu užduočių banku.

Darbo įrankius mokiniams galima pasiūlyti, tačiau galima leisti ir patiems mokiniams, ypač besimokantiems grupėmis, nuspręsti, kokie įrankiai labiausiai tiks jų grupiniam ar komandiniam darbui.

**Skaitmeninis turinys**

Organizuojant nuotolinį mokymą, naudojamas skaitmeninis turinys (skaitmeniniai mokymo(si) objektai, skaitmeninės mokymo priemonės, skaitmeniniai vadovėliai (EDUKA klasė, EMA aplinka, Tamo dienynas ir kt.), reikalingas bendrosiose programose apibrėžtam dalykų ugdymo turiniui įgyvendinti.

Dalis mokymosi turinio mokiniams pateikiama įprastiniu popieriniu formatu ir dalis– skaitmeninėse aplinkose. Mokytojai, mokydami nuotoliniu būdu, skaitmeninį turinį gali kaupti ir tvarkyti virtualiosiose mokymosi aplinkose.

Dalis turinio sukurta įgyvendinant ministerijos pavaldžių institucijų projektus ir yra laisvai prieinama „Ugdymo sodo“ informacinėje sistemoje (sodas.ugdome.lt), skaitmeninių mokymo priemonių naudojimo ugdyme metodika (smpmetodika.ugdome.lt).

Įgyvendinant ugdymo programas, rekomenduojama naudotis laisvai prieinamu atviru skaitmeniniu ugdymo turiniu, pasiekiamu švietimo portale *emokykla.lt/nuotolinis* ar „Ugdymo sode“ (sodas.ugdome.lt/mokymo-priemones).

Skaitmeninį turinį kuria ir patys mokytojai bei mokiniai, naudodamiesi įvairiais skaitmeniniais įrankiais.

Rekomenduojamų priemonių, tinkamų nuotoliniam mokymui, galima surasti puslapyje <https://www.emokyklalt/nuotolinis/skaitmeninis-turinys>.

Dalis skaitmeninamo ir nuotoliniam mokymo(si) būdui pritaikomo įprasto turinio yra saugoma autorių teisių.

**Mokymo metodai, tinkami mokantis nuotoliniu būdu**

Daugelį tradicinių mokymosi metodų galima perkelti į virtualiąją erdvę. Tokie metodai, kaip stebėjimas, paskaita, diskusijos, debatai, atvejo tyrimas, kartojimas ir įtvirtinimas, mokomieji žaidimai, eksperimentavimas, naujų išteklių paieška, tyrinėjimas, praktikavimosi pratimai, kūrybinio mąstymo reikalaujančios užduotys ir kt. gali būti taikomi nuotoliniu būdu. Siūlomi ir modernesni metodai, kaip antai „Apverstos klasės“, interaktyviųjų knygų kūrimo metodas ir pan. Sujungus keletą metodų, galima organizuoti savarankišką darbą, mokymąsi bendradarbiaujant, patirtinį mokymąsi.

Mokytis bendradarbiaujant nuotoliniu būdu galima tiek sinchroniškai – grupėmis, kurios sudaromos per vaiz­do konferenciją (atliekant užduotis nustatytu pamokos laiku), tiek asinchroninėmis grupėmis (jos sudaromos nuotolinio mokymosi aplinkoje). Jei užduotis pateikiama kiekvienam grupės nariui individualiai, labiau tiks asinchroninės grupės, jei siekiama bendro greito rezultato – labiau tiks sinchroninės.

**Metodų pavyzdžiai**

*„Apversta klasė“* arba „Klasė aukštyn kojomis“ Taikydamas „Apverstos klasės“ metodą, mokytojas iš anksto pateikia me­džiagą, kurią jis pats parengė ar atrinko (trumpus vaizdo įrašus, ekrano vaizdo rinkmenas arba tinklalaides) ne klasėje vykdomoms savarankiško mokinių mokymosi veikloms.

Šios veiklos gali būti atliekamos mokiniui patogiu laiku ir pasirinktoje vietoje, atsižvelgiant į jo mokymosi tempą. Pagal šį modelį mokiniai nagrinėja mokytojo nurodytą medžiagą ir išteklius, nustato savo sunkumus ir temas, kurias nori išsiaiškinti. Mokiniai taip pat ieško papildomos informacijos, mokosi savo tempu ir gali peržiūrėti mokymosi medžiagą, kai jiems to reikia. Pamokos laiku užduodami klausimai ir gilinamos žinios labiau asmeniniams poreikiams pritaikytoje mokymosi aplinkoje, kurioje mokiniai gali mokytis kartu, mažomis grupėmis, o mokytojas padeda jiems išsi­aiškinti tai, ko jie nesuprato.

*Probleminis, patirtinis, projektais ir projektine veikla grįstas mokymas(is).*Projektine veikla grįstas mokymasis – mokymo metodas, kai mokiniai įgyja ir taiko įgūdžius ilgą laiką kurdami projektą: jie atlieka išsamų konkrečios temos ar klausimo tyrimą ir parengia jo pristatymą.

Tyrinėjimu grįstas mokymasis – aktyvaus mokymosi forma, kai tema pradedama keliant klausimus, proble­mas ar kuriant scenarijus, o ne paprasčiausiai pateikiant nustatytus faktus ar nurodant sklandų žinių įgijimo būdą.

Problemų sprendimu grįstas mokymasis – į mokinį orientuotas metodas, kai mokiniai mokosi dalyko dirbdami grupėmis ir spręsdami atviras problemas.

Probleminis, patirtinis, projektais ir projektine veikla grįsti metodai tinkami ir mokant(is) stacionariai, ir nuoto­liniu būdu. Taikant probleminį, patirtinį, projektais bei projektine veikla grįstą mokymą(si) ir ugdant kritinį mąs­tymą, svarbiausia yra tai, kad mokinys privalo veikti pats.

*Debesijos mokykla.* Mokykla, kurios mokiniai patys, tik padedami globėjų, naudodamiesi debesijos iš­tekliais, skatinami iškilusių klausimų leidžiasi į intelektinius nuotykius, virtualius tyrinėjimus laboratorijose, mokosi vieni iš kitų *Interaktyviųjų knygų kūrimas.* Tai *papildytos realybės* knygos, muzikinės, įgarsintos knygos ar net enci­klopedijos, savo interaktyvumu motyvuojančios mokinius mokytis, o kartu ir kurti. Į interaktyviųjų istorijų ar knygų kūrimą galima įtraukti ir mokinius.

*Interaktyviųjų mokymosi objektų kūrimas.* Interaktyviuosius mokymosi objektus gali kurti mokytojas, taip pat jis gali skirti užduotį juos sukurti mokiniams arba jų grupėms.

*Diskusijos.* Diskusijos vyksta, kai grupė susirenka bendrauti tarpusavyje – pasikalbėti ir išklausyti vienas kito apie temą arba įvykį, kuris yra visiems įdomus. Pavyzdžiui, mokiniai kviečiami padiskutuoti apie sveiką mitybą. Diskusijoms gali būti taikomi vaizdo konferencijų įrankiai, jei numatyta, kad mokiniai prisijungs nusta­tytu laiku.

*Mokomieji žaidimai ir rungtys.* Mokiniai žaidžia ir mokosi individualiai, rungiasi tarpusavyje arba koman­domis, siekdami nustatyti, kuris iš jų arba kuri grupė geriau atliko tam tikrą užduotį. Žaidimai gali būti organi­zuojami pateikiant užduotis nuotolinio mokymosi aplinkoje arba išorinėse platformose, su mokiniais pasida­lijant tik nuoroda.

*Kartojimas ir įtvirtinimas.* Gali būti organizuojamas nuotolinio mokymosi aplinkoje, mokiniams atliekant užduotis praktiškai, parengiant savitikros testus; savitikros ar patikrinimo testai gali būti atliekami nustatytu laiku (tiek klasėje, tiek naudojantis vaizdo konferencijų kambariu). Šiandien jau įsitvirtina naujoji kartojimo pratimų metodo atmaina – intervalinis mokymasis, kurio pagrindinis principas yra informacijos kartoji­mas tam tikrais numatytais intervalais.

**Vertinimas nuotoliniu būdu**

Vertinimas – integruota ir nuolat planuojama atskiro dalyko ir viso mokymosi proceso dalis.

Vertinimas nuotoliniu būdu – tai įrodymų, skirtų vertinti mokinių pasiekimus, pateikimas, valdomas naudojan­tis skaitmeninėmis technologijomis (programine įranga, socialiniais tinklais, skaitmeniniais įrankiais).

Vertinimas apima ugdomąjį ir apibendrinamąjį vertinimus, o vis pažangesnės skaitmeninės priemonės ir naudojami įrankiai leidžia kaupti informaciją apie besimokančiųjų gebėjimus.

Ugdomasis vertinimas skaitmeninėje aplinkoje leidžia diagnozuoti mokymo(si) poreikius, aprašyti pasiektą mokymosi pažangą ir numatyti būsimą pažangą. Tam galima taikyti įvairius vertinimo metodus, pavyzdžiui, kaupiamojo balo, grįžtamosios informacijos, diskusijos, mokinių tarpusavio vertinimo.

Apibendrinamasis vertinimas padeda įvertinti ir dokumentuoti tai, kas pasiekta. Vertinimo formų

gali būti įvairiausių – pažymiai, pažymėjimai, el. aplankai ir pan..

Įvairūs mokinių nuotolinio mokymo(si) į(si)vertinimo būdai apima:

* + - nuolatinę registraciją (mokiniai registruojami mokyklos sukurtais prisijungimais) į Teams ar kitą virtualiąją mokymosi aplinką;
		- galimybę mokiniams užduoti klausimus ir pasidalyti atliktu darbu (Tamo dienyne, Teams

ar kitoje aplinkoje pagal mokytojo nustatytą nuotolinio mokymo(si) tvarką ar susitarimus);

* + - informacijos teikimą mokiniams apie tai, kaip jie patys gali į(si)vertinti savo gebėjimų ugdymą, atlikdami konkrečias mokymosi veiklas (pavyzdžiui, naudodamiesi pavyzdžiais, parodomaisiais vaizdo įrašais, savianalizės kriterijų aprašais ar taikydami tarpusavio vertinimą);
		- apsvarstymą ir susitarimus, kaip pritaikyti formuojamojo vertinimo metodus ir mokinių mokymosi įrodymų rinkimo būdus (pavyzdžiui, skaitmenines priemones galima taikyti ugdomajam vertinimui, siekiant stebėti, vertinti ir įvertinti mokinių pažangą);
		- naudojimąsi telefono skambučiais ar el. laiškais mokinio pasiekimams ir pažangai vertinti;
		- svarstymus ir susitarimus, kaip pritaikyti apibendrinamojo (suminio, kaupiamojo) vertinimo veiklas;
		- Pavyzdžiui, galima paprašyti pateikti atliktas užduotis (esė, testus ar užduotis), naudojantis pasirinktoje virtu­aliojo mokymo(si) platformoje pateiktais (ar galimais į ją integruoti) sinchroniniais ir asinchroniniais įrankiais;
		- nuolatinį įvairių būdų ir priemonių taikymą tikslingam, kokybiškam, nuolatiniam ir prasmingam grįžtamajam ryšiui gauti ir teikti.

**Ugdomasis vertinimas**

Ugdomuoju vertinimu siekiama suteikti išsamią grįžtamąją informaciją apie besimokančiojo mokymąsi ir to­bulėjimo galimybes. Ugdomasis vertinimas neturi sukelti įtampos ar baimės, nes jo tikslas – leisti suprasti mokiniui silpnąsias ir stipriąsias puses. Ugdomasis vertinimas naudingiausias tada, kai daugiausia dėmesio sutelkiama į sėkmę lemiančias sąlygas ir iškeliami šie klausimai: Kokios yra būtinos sėkmės sąlygos? Ar šios sąlygos pasiektos? Ar jos galėtų būti patobulintos? Ugdomasis vertinimas dažniausiai yra pasikartojantis procesas, iki veiklos pabaigos atliekamas daugelį kartų.

Ugdomasis vertinimas skaitmeninėje aplinkoje leidžia:

* nustatyti mokymo(si) poreikius;
* aprašyti pasiektą mokymosi pažangą ir numatyti būsimą pažangą;
* išnaudoti visą galimybių diapazoną (pavyzdžiui, kaupiamasis balas, grįžtamoji informacija, diskusija, mokinių tarpusavio vertinimas).

Grįžtamoji informacija gali būti teikiama mokiniui arba mokinių grupelėms atliekant užduotį. Skaitmeninėje aplinkoje galima stebėti užduoties atlikimo procesą, jei užduotis yra tinkamai suplanuota ir taip yra susitarta su mokiniais, pavyzdžiui, kai bendrai kuriami dokumentai, vykdomi projektai ar atliekamos grupinės užduotys (pavyzdžiui, galima naudotis Microsoft Office 365 ar Googleįrankiais, prisijungus su savo paskyromis).

Grįžtamosios informacijos teikimo atliekant ugdomąjį vertinimą planavimas ir galimybės:

* mokytojas – kiekvienam mokiniui atliekant užduotį;
* mokytojas – mokinių grupėms atliekant užduotis;
* mokinys – mokiniui atliekant užduotis.

 Baigus atlikti užduotį grįžtamoji informacija gali būti teikiama taip:

* mokytojas – kiekvienam mokiniui atlikus užduotį (pagal užduoties vertinimo kriterijus);
* mokytojas – mokinių grupėms atlikus užduotis (pagal užduočių vertinimo kriterijus);
* mokinys – mokiniui atlikus užduotis (pagal užduočių vertinimo kriterijus).

**Apibendrinamasis vertinimas**

Apibendrinamasis vertinimas padeda įvertinti ir dokumentuoti tai, kas pasiekta. Vertinimo formų

gali būti įvairiausių – pažymiai, pažymėjimai, el. aplankai ir pan., o paskirtis – įgalinti mokinį pereiti iš vieno konteksto į kitą (iš vieno lygmens ar klasės į kitą ir pan.).

Apibendrinamasis ver­tinimas paprastai atliekamas metų pabaigoje ar užbaigus mokytis dalyką, o jo tikslas – išmatuoti ir pateikti mokymo procese pasiektus rezultatus. Jis leidžia tarpusavyje palyginti besimokančiuosius ar jų grupes. Apibendrinamasis vertinimas paprastai siejamas su veiksmingais ir patikimais formaliais metodais. Atsižvelgiant į tai, kad vertinimas siejamas su numatomais mokymosi metodais ir rezultatais, planuojamos užduotys visų pirma turėtų atspindėti mokomojo dalyko pobūdį, tačiau taip pat užtikrinti, kad besimokantieji turėtų galimybę ugdytis bendruosius gebėjimus.

**Skaitmeniniai įrankiai vertinimui**

Skaitmeniniai įrankiai gali būti taikomi tikslingai, siekiant numatytų tikslų ir atsižvelgiant į tai, ką tikimasi pa­siekti vertinant:

* kas bus vertinama (žinios, gebėjimai, įgūdžiai, vertybės);
* kokie vertinimo uždaviniai (pagalba besimokančiajam, programos keitimas, mokytojo veiklos tobuli­nimas ir pan.);
* ar vertinami mokymosi pasiekimai bus siejami su dalyko programoje numatytais mokymosi rezultatais;
* ar skirtingų dalykų vertinimo tikslai, ugdant gebėjimus, bus derinami tarpusavyje.

Naudojantis nuotolinio mokymosi aplinkos testų įrankiais, galima pateikti paprastas ir sudėtingesnes žinių ir gebėjimų vertinimo užduotis, patys mokytojai gali sukurti įvairias vertinimo situacijas.

**Nuotoliniame mokyme(si) naudojamos mokymo ir**

**mokymosi priemonės**

* Skaitmeninis vadovėlis;
* Skaitmeninė mokytojo knyga / rekomendacijos;
* Skaitmeninės užduotys ir testai;
* Diagnostiniai ir bandomieji testai;
* Mokytojų individualiai parengtas skaitmeninis turinys, geranoriškai pasidalytas ir laisvai

prieinamas (svetainės, mokymo kursai, pateiktys ir t.t.);

* Vaizdo ir garso įrašai (iš anksto parengti ir tiesioginės vaizdo transliacijos, kurių įrašai gali

būti pasiekiami ir daugkartiniam naudojimui);

* Kita ugdymo procesui reikalinga literatūra ir mokymo(si) objektai.

**Nuotoliniam mokymui tinkamos mokymo ir mokymosi priemonės skaitmeninėse aplinkose**

|  |  |  |  |  |
| --- | --- | --- | --- | --- |
| Skaitmeninės aplinkos  | Skaitmeniniai vadovėliai  | Skaitmeninės užduotys  | Testai  | Metodinė medžiaga mokytojui  |
| EDUKA klasė  | + | + | + | + |
| EMA pamokos |  | + | + |  |
| TAMO | + |  |  |  |
| ETest.lt mokiniųtestavimo sistema  |  |  | + |  |
| E-vadovėliai | + |  |  |  |
| vadovėlai.lt | + |  |  |  |
| NŠA skaitmeninių išteklių rinkinys |  |  |  | + |
| LRT mediateka |  |  |  | + |
| Vyturys |  |  |  | + |
| ibibiblioteka |  |  |  | + |
| Jaunieji gamtos reindžeriai |  |  | + | + |
| Epaveldas.lt |  |  |  | + |

**Įsivertinimas**

Svarbiausia, siekiant nuotolinio būdu organizuojamo ugdymo kokybės, – įsivertinimas. Prieš pradedant ug­dymą nuotoliniu būdu, mokykla ir mokytojas turi labai pasiruošti, reikalingas iš anksto suplanuo­tas tiek mokymosi procesas, tiek mokymosi turinys.

Svarbus visos ugdymo kokybės užtikrinimo elementas – mokinių (jų tėvų ar globėjų) grįžtamojo ryšio teikimas. Jis yra aktualus ir galimas keliais atvejais:

* Labai svarbus momentinis mokinių grįžtamasis ryšys tiesiogiai po kiekvienos

įvykusios pamo­kos ar kitokios veiklos. Tam paprastai gali būti naudojama mokinių refleksija toje platformoje, kuri naudojama interaktyviam bendravimui. Joje galima prašyti pateikti mokinių vertinimus. Teikiantys grįž­tamąjį ryšį mokiniai turėtų konkretizuoti, kas patiko ar nepatiko, kas buvo sunku ar lengva, įdomu ar neįdomu;

* + - Kitas grįžtamojo ryšio, refleksijos vykdymo būdas – periodinis specialių klausimynų

Pildymas, siekiant palyginti rezultatus.

**Mokinių, turinčių specialiųjų ugdymosi poreikių, ugdymas**

**ir švietimo pagalbos teikimas nuotoliniu būdu**

Įtraukusis ugdymas ir švietimo pagalbos teikimas yra neatsiejama bendrojo ugdymo dalis.

Nuotolinį ugdymą ir pagalbos teikimą koordinuoja mokyklos Vaiko gerovės komisija (toliau – VGK). VGK ko­legialiai aptaria nuotolinio ugdymo poreikį, išteklius ir priima optimaliausius sprendimus apie mokinio ugdymo organizavimo ir švietimo pagalbos teikimo ypatumus: aptariami tvarkaraščiai, mokymosi krūviai, pamokų, pratybų ar veiklų trukmė, intensyvumas, mokymo ir švietimo pagalbos turinys, darbo metodai ir priemonės bei vertinimas ir grįžtamasis ryšys.

Jeigu VGK posėdžiuose (pasitarimuose) mokinio tėvai (globėjai, rūpintojai) nedalyvauja, tuomet jie būtinai informuojami apie priimtus sprendimus. VGK nuotolinį ugdymą ir pagalbą derina su mokinio tėvais (globėjais, rūpintojais).

Bendradarbiauti su tėvais (globėjais, rūpintojais) privalo visi mokinį ugdantys pedagogai, švietimo pagalbos specialistai, mokytojų padėjėjai ir mokyklos administracija.

Veiksmingas VGK darbas gali užtikrinti nuotolinio ugdymo ir pagalbos kokybę. Sistemingai stebi­mas ir vertinamas mokinio ugdymo(si) ir pagalbos teikimo procesas užtikrina grįžtamąjį ryšį bei sudaro sąly­gas produktyviai refleksijai, kaitai, pažangai ir efektyvumui.

Mokinių su­trikimai ir specialieji ugdymosi poreikiai labai skirtingi, todėl tokių mokinių ugdymas ir jiems teikiama švietimo pagalba reikalauja individualizuoto, diferencijuoto, lankstaus ir reflektyvaus požiūrio.

Šiais principais turi būti grindžiamos visos ugdomosios veiklos: pamokos, specialiosios pratybos, konsultacijos, neformali veikla ir kitos mokykloje vykdomos veiklos.

VGK kaip ugdymą ir pagalbos teikimą koordinuojanti grandis turi laiku priimti tinkamiausius spren­dimus, atsižvelgdama į konkrečią mokinio, jo šeimos ir mokyklos situaciją.

Tėvams (glo­bėjams, rūpintojams) turi būti pateiktos tos dienos ar savaitės užduotys, kurias jie turėtų padėti atlikti savo vaikui.

 Svarbus mokytojo padėjėjo vaidmuo, teikiant pagalbą mokiniui. Mokytojo padėjėjas savo darbą turi aptarti su mokytoju: užtikrinti ir padėti atlikti mokiniui skiriamas užduotis. Susitariama dėl mokytojo padėjėjo teikiamos pagalbos laiko, trukmės ir formų. Pagalba gali būti teikiama net tik ugdant, bet ir teikiant rekomendacijas tėvams (globėjams, rūpintojams)*.*

Teikiant švietimo pagalbą nuotolinio mokymosi laikotarpiu, svarbu dalytis gerąja patirtimi. Švietimo pagalbą teikiantys specialistai drauge su mokytojais turi aptarti ir suplanuoti mokymo(si) turinį, konsultuoti mokytojus dėl mokymo turinio diferencijavimo ir individualizavimo, krūvių reguliavimo.

Apmąstyti ir pagal galimybes vesti integruotas pamokas kartu su dalyko mokytojais.

Švietimo pagalbos specialistai gali teikti individualią pagal­bą specialiųjų ugdymosi poreikių turintiems mokiniams: konsultuoti ir padėti atlikti mokytojo paskirtus darbus pasirinktomis nuotolinio ugdymo komunikacijos priemonėmis.

 Administracija atsižvelgia į konkrečius mokinių tėvų (globėjų, rūpintojų) prašymus, paskiria švietimo pagalbos specialistą, kuris nuolat palaiko ryšį ir padeda. Nuolatinė ko­munikacija su mokiniu, jo tėvais (globėjais, rūpintojais) gerina emocinę savijautą, mažina įtampą ir teigiamai veikia mokymosi procesą bei rezultatus.

Vadovaujantis „Mokymo nuotoliniu ugdymo proceso organizavimo būdu kriterijų aprašu“ (ŠMSM 2020 m. lie­pos 2 d. Nr. V-1006), pagal poreikius specialiųjų ugdymosi poreikių turinčių mokinių mokymui(si) rekomen­duojama naudoti tam pritaikytas priemones.

Nuotoliniu būdu teikiant pagalbą specialiųjų ugdymosi poreikių mokiniams, turintiems didelių ir labai didelių specialiųjų ugdymosi poreikių, svarbus švietimo pagalbos specialistų bendradarbiavimas su vaiko tėvais, jų atstovais.

Pateikiama konkrečių praktinių ugdymo būdų, metodų ir priemonių, kaip ugdyti tokių mo­kinių sensorinius įgūdžius.

Nuoroda: <https://drive.google.com/file/d/1fTaWhIeBZqJ9PAstGVBUl7MEs_CWXvnI/view>

Sukurti ir sukaupti 2020 metų nuotolinio mokymosi laikotarpiu skaitmeniniai ištekliai, skirti dirbti nuotoliniu būdu su specialiųjų ugdymosi poreikių turinčiais mokiniais.

Nuoroda: <https://drive.google.com/file/d/1fNgEnPappC3EujrwDowPwG6yj37meVUs/view>

(atsisiuntimui PDF for­matu (2020-05-28 versija).

Ugdymo turinio informacinės sistemos https://sodas.ugdome.lt/mokymo-priemones skilties „Skaitmeniniai ištekliai“ detaliojoje paieškoje įvedus reikšminio žodžio junginį „specialieji ugdymosi poreikiai“ galima rasti daugiau negu 30 naujai įkeltų skaitmeninių išteklių, rekomenduojamų dirbti nuotoliniu būdu su specialiųjų ugdymosi poreikių turinčiais mokiniais.

(Tvarkoje panaudota ir pritaikyta mokyklai medžiaga iš Švietimo ir sporto ministerijos ir Nacionalinės švietimo agentūros leidinio „Nuotolinio mokymo(si) / ugdymo(si) vadovas“, Vilnius, 2020).

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Parengė

Direktoriaus pavaduotoja ugdymui

Aurelija Butvilienė